**Պակ Վոնսուն** (կոր.՝ 박원순, 朴元淳, մարտի 26, 1956(1956-03-26), Changnyeong County, Հարավային Գյոնգսանգ, Հարավային Կորեա - հուլիսի 9, 2020(2020-07-09), Սեուլ, Հարավային Կորեա), հարավկորեացի իրավաբան, ժողովրդավարության մարտիկ, քաղաքական գործիչ, 2011 թվականից մինչև 2020 թվականը՝ Սեուլի քաղաքապետ։ «Իրավաբանները հանուն ժողովրդավարական հասարակության» կազմակերպության անդամ է։ Պակ Վոնսունը ստեղծել է «Գեղեցիկ հիմնադրամ» հասարակական կազմակերպությունը և «Հույսի ինստիտուտ» քաղաքացիական կազմակերպությունը։

Կենսագրություն
--------------

Պակ Վոնսունը ծնվել է Հարավային Գյոնգսանգ նահանգի Չհաննեն գավառում։ Նա ավարտել է Կենգի միջնակարգ դպրոցը, 1975 թվականին ընդունվել Է Սեուլի ազգային համալսարան, սակայն հեռացվել է Պակ Չոն Հին դիկտատուրայի դեմ հանդես գալու համար և չորս ամիս բանտում է անցկացրել։ Ավարտել է Թանգուկ համալսարանը՝ պատմաբանի մասնագիտությամբ։ 1980 թվականին պետական քննություն է հանձնել իրավաբանական գործունեությամբ զբաղվելու իրավունքի համար, աշխատել է Թեգուի դատախազությունում։ 1982 թվականից զբաղվել է փաստաբանական գործունեությամբ՝ մասնագիտանալով մարդու իրավունքների ոլորտում։ 1986 թվականին ստեղծել է Պատմության ինստիտուտը, 2000 թվականին «Գեղեցիկ հիմնադրամ» բարեգործական կազմակերպությունը, 2006 թվականին՝ «Հույսի ինստիտուտ» քաղաքացիական կազմակերպությունը (The Hope Institute, 희망제작소)։ 1991 թվականին Պակ Վոնսունն ընդունվել է կորեացիների համար Լոնդոնի տնտեսագիտության և քաղաքական գիտությունների դպրոց, 1993 թվականին Հարվարդի համալսարանի իրավաբանական ֆակուլտետում աշխատել է որպես հրավիրված գիտաշխատող։

Հաղթանակը Սեուլի քաղաքապետի ընտրություններում
---------------------------------------------

2011 թվականին Պակ Վոնսունը, լինելով անկուսակցական, մասնակցել Է Սեուլի քաղաքապետի ընտրություններին՝ որպես ընդդիմության միասնական թեկնածու։ Նրա օգտին քվեարկել Է ընտրողների 53,4 %-ը, իսկ նրա մրցակից, իշխող «Սենուրի» կուսակցության թեկնածու տիկին Գենվոնի օգտին՝ 46,21 %-ը։ 2012 թվականի փետրվարի 23-ին Պակ Վոնսունը անդամակցել է ընդդիմադիր Միացյալ ժողովրդավարական կուսակցությանը։ Որպես մայրաքաղաքի վարչակազմի ղեկավար՝ Պակ Վոնսունը միջոցներ է ձեռնարկել քաղաքի բարեկարգման ուղղությամբ, խոչընդոտել է տաքսիստների և ավտոբուսների վարորդների գործադուլներին։

Անհետացում և մահ
----------------

2020 թվականի հուլիսի 9-ին ԶԼՄ-ներում տեղեկություններ են հայտնվել Պակ Վոնսունի անհետացման մասին։ Իրավապահ մարմինների տվյալներով՝ նա իր նստավայրից դուրս է եկել ժամը 10:44-ին, սակայն աշխատավայրում այդպես էլ չի հայտնվել։ Այդ օրը նախատեսված միջոցառումներն ու հանդիպումները ստիպված չեղարկվել են։ Պակ Վոնսունի դուստրը դիմել է իրավապահ մարմիններին՝ հայտնելով հոր անհետացման մասին։ Սկսվել են ծառայողական շների և անօդաչուների օգտագործմամբ որոնումները։

Մի քանի ժամ անց հաղորդումներ են հայտնվել այն մասին, որ անհետացած քաղաքական գործչին մահացած են գտել։ Հուլիսի 10-ին ոստիկանությունը եկել է այն եզրակացության, որ Պակը ինքնասպան է եղել, և դիահերձում չի իրականացվել։

Ծանոթագրություններ
------------------

1. 1 2 3  Biography - Park Won-soon — Lee Kuan Yew World City Prize.
2. ↑  How the dramatic death of Seoul's mayor left a country divided // *CNN.com* — 2020.
3. ↑  ‘I’m Sorry to Everyone’: In Death, South Korean Mayor Is Tainted by Scandal // *The New York Times* / J. Kahn — Manhattan, NYC: New York Times Company, A. G. Sulzberger, 2020. — ISSN 0362-4331; 1553-8095; 1542-667X
4. 1 2  박원순 서울시장 북악산 숙정문 인근서 숨진 채 발견 — Yonhap News Agency.
5. ↑  'Outsider in: A blow for mainstream parties, of whatever hue'. *The Economist*, retrieved 27 October 2011.
6. ↑  Мэр Сеула Пак Вон Сун пропал без вести
7. ↑  СМИ: мэр Сеула Пак Вон Сун обнаружен мертвым
8. ↑  Мэр Сеула Пак Вон Сун найден мертвым
9. ↑  [현장 속보] 박원순 서울시장, 삼청각 인근서 숨진 채 발견 | SBS 뉴스
10. ↑  Мэр Сеула найден мертвым // Тасс, 9.07.2020.
11. ↑  «Mayor killed himself: police»։ The Korea Times։ Վերցված է 2020 թ․ հուլիսի 10

|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| ISNI: 0000000027785857 · LCCN: n88194986 · NDL: 00924473 · NTA: 401358801 · SUDOC: 116767200 · VIAF: 75413030 · WorldCat VIAF: 75413030 |

 |

 |